郵政式拼音

郵政式拼音係一套中文拉丁化嘅方案，專門用喺中國地名。始於晚清，1906年春喺上海舉行嘅帝國郵電聯席會議通過使用呢套方案。呢個方案統一並規範咗中國地名嘅拉丁字母轉寫方法。帝國郵電聯席會議決定，基本上以翟理斯編寫嘅《華英字典》入邊嘅拉丁字母拼寫法為依據。為咗方便𢬿來打電報，會議決定唔採用任何附加符號。

郵政式拼音以威妥瑪拼音為根據，不過同時採用已經普及嘅地名拼法。廣東、廣西、福建等地方嘅地名，一律按當地語言或古音來拼寫。翟理斯《華英字典》，本身附有各個漢字嘅廣東、客家、福州、溫州、寧波等9個地區自己獨有嘅發音拼法。而1906年帝國郵電聯席會議統一地名拼法以前，有啲地名已經有拉丁字母嘅習慣拼法，呢部分地名保留不變，譬如Canton、Foochow、Amoy等。

粵式嘅郵政式拼音同香港政府粵語拼音大致一樣，所以廣州喺1949年以前嘅地圖英文拼法同今日香港官方仲用緊嘅拼法幾乎一模一樣。

1912年中華民國成立之後繼續使用郵政式拼音，因此呢套方案係20世紀頭半個世紀西方國家拼寫中國地名最常用嘅系統。

1958年，中華人民共和國通過漢語拼音方案。不過國際上依然通行郵政式拼音作為中國大陸地名嘅音譯標準，一路去到1977年聯合國正式改用漢語拼音為止。之不過，有啲郵政式拼音仲係有用，譬如中國歷史比較耐嘅機場嘅IATA代碼係以郵政式拼音為基礎，好似廣州白雲國際機場嘅IATA代碼係CAN，因為廣州譯做Canton。

China postal album: showing the postal establishments and postal routes in each province. 2d ed. Peking: Directorate General of Posts, 1919.
 Harris, Lane. "A 'Lasting Boon to All': A Note on the Postal Romanization of Place Names, 1896-1949." Twentieth Century China 34, no. 1 (2008): 96-109.
 Playfair, G. M. H. The Cities and Towns of China: A Geographical Dictionary. 2d. ed. Shanghai: Kelly & Walsh Ltd., 1910.
 "邮政式拼音" 中国大百科全书：语言文字。 北京: 中国大百科全书出版社, 1998.

A. R. H.(Aug., 1943) "The Romanization of Chinese Place-Names" The Geographical Journal. Vol. 102, No. 2 , pp. 67-71.
美國國會圖書館：Chinese Conventional Place Names

拼音
郵政